ഡയാന രാജകുമാരിയുടെ വിവാഹ കേക്കിനും ആരാധകര് കേക്കിന്റെ കഷ്ണം ലേലത്തില് പോയത് റെക്കോഡ് തുകയ്ക്ക് ലണ്ടന്: ഡയാന രാജകുമാരിയുടെയും ചാള്സ് രാജകുമാരന്റെയും വിവാഹ കേക്കിന്റെ വില 1,850 പൗണ്ട്. കഴിഞ്ഞ ദിവസം നടന്ന ലേലത്തിലാണ് ഇംഗ്ലന്ഡിലെ ലീഡ്സില് നിന്നും വന്ന ജെറി ലെയ്ടന് ഓണ്ലൈനായി കേക്ക് സ്വന്തമാക്കിയത്. രാജകുടുംബത്തിന്റെ ആരാധകനാണ് ഇദ്ദേഹം. ക്ലറന്സ് ഹൗസിലെ കൊട്ടാര ജീവനക്കാരനായ മോയ സ്മിത്തിനാണ് കേക്ക് നല്കിയിരുന്നത്. അവര് അതിന്റെ ടോപ്പിംഗ് ക്ളിംഗ് ഫിലിം ഉപയോഗിച്ച് സംരക്ഷിക്കുകയും ഇരുവരുടെയും വിവാഹ തീയതിയായ 1981 ജൂലൈ 29 കേക്കിന് മുകളില് രേഖപ്പെടുത്തുകയും ചെയ്തിരുന്നു. കേക്ക് ഐസിംഗിന്റെ വലിയ ഭാഗമായ മാര്സിപാന് ബേയ്സ് സ്വര്ണ്ണം, ചുവപ്പ്, നീല, വെള്ളി നിറങ്ങളിലുള്ള രാജകീയ കോട്ടിന്റെ വിശദമായ, പഞ്ചസാരയില് തീര്ത്ത രൂപകല്പ്പനയാണ്. രാജവാഴ്ചയുടെ ആരാധകനെന്ന് സ്വയം വിശേഷിപ്പിച്ച ലെയ്ടന് തന്റെ സ്വകാര്യ ശേഖരത്തില് കേക്കിന്റെ ഭാഗം ചേര്ക്കുമെന്നും ഇത് ജീവകാരുണ്യ പ്രവര്ത്തനങ്ങള്ക്ക് പ്രയോജനം ചെയ്യുമെന്നും പറഞ്ഞു. ധാരാളം ആളുകള് കേക്കിന്റെ ലേലത്തിന് എത്തിയെന്നുള്ള വസ്തുത ആശ്ചര്യാജനകമാണെന്ന് ഡൊമിനിക് വിന്റര് ലേലത്തിന്റെ അമരക്കാരന് ക്രിസ് ആല്ബുറി പറഞ്ഞു. യുഎസ്, യുകെ, മിഡില് ഈസ്റ്റ് എന്നിവിടങ്ങളില് നിന്നാണ് കൂടുതല് ആവശ്യക്കാര് എത്തിയത്. ലേല തുക പ്രതീക്ഷിച്ചതിലും വലുതായിരുന്നുവെന്നും 300 മുതല് 500 പൗണ്ട് വരെയാണ് തങ്ങള് പ്രതീക്ഷിച്ച വിലയെന്നും അദ്ദേഹം കൂട്ടിച്ചേര്ത്തു. 1981 ജൂലൈ 29നായിരുന്നു ഡയാന രാജകുമാരിയുടെയും ചാള്സ് രാജകുമാരന്റെയും വിവാഹം. 1996ല് അവര് വിവാഹബന്ധം വേര്പ്പടുത്തി. 1997ല് പാരീസില് വെച്ചുണ്ടായ ഒരു കാര് അപകടത്തില് ഡയാന രാജകുമാരി കൊല്ലപ്പെട്ടു.